奉同郭給事湯東靈湫作
作者：杜甫
朝代：唐

paragraphs: 東山氣鴻濛，宮殿居上頭。
君來必十月，樹羽臨九州。
陰火煮玉泉，噴薄漲巖幽。
有時浴赤日，光抱空中摟。
閬風入轍跡，曠原延冥搜。
沸天萬乘動，觀水百丈湫。
幽靈斯可佳，王命宮屬休。
初聞龍用壯，擘石摧林丘。
中夜窟宅改，移因風雨秋。
倒懸瑤池影，屈注蒼江流。
味如甘露漿，揮弄滑且柔。
翠旗澹偃蹇，雲車紛少留。
簫鼓蕩四溟，異香泱漭浮。
鮫人獻微綃，曾祝沈豪牛。
百祥奔盛明，古先莫能儔。
坡陀金蝦蟆，出見蓋有由。
至尊顧之笑，王母不肯收。
復歸虛無底，化作長黃虯。
飄飄青瑣郎，文采珊瑚鉤。
浩歌淥水曲，清絕聽者愁。